送張洞推官赴永興經略司
作者：歐陽修
朝代：宋

paragraphs: 自古天下事，及時難必成。
爲謀於未然，聰者或莫聽。
患至而後圖，智者有不能。
未遠前日悔，可爲來者銘。
熙熙彼西人，老死織與耕。
狂羝一朝叛，烽火四面驚。
用兵五六年，首惡竟逃刑。
仰賴天子聖，乾坤量包并。
苗頑不率德，舜羽舞于庭。
謂此雖異類，有生亦含情。
藩籬被觸突，譬若豨與𦏪。
馴擾以芻豢，可呼隨指令。
稱藩效臣職，冠带復人形。
四海得休息，瘡痍肉新生。
敢問前孰失，恃安而弛兵。
酒肴爲善將，循默乃名卿。
慮患謂生事，高談笑難行。
一方兵遽起，愚智共營營。
上煩天子仁，旰食憂吾氓。
謀議及臺早，幽棲訪巖扃。
小利不足爲，涓流助滄溟。
大功難速就，倉卒始改更。
徒自益紛擾，何由集功名。
乃知深遠畫，施設在安平。
今也實其時，鑑前豈非明。
嚴嚴經略府，罇俎集豪英。
千營飽而嬉，萬馬牧在坰。
相公黄閤老，與國爲長城。
張子美而秀，文章博羣經。
從軍古云樂，知己士所榮。
感激報恩義，當來請長纓。